《题常宁黄令洒然堂》
宋代·刘攽

叔度万顷陂，清浊谁能料。割鸡用牛刀，吾亦寄一笑。

示我林下诗，笔力勇奔峭。故知才者心，玩好必同调。

岑岑青玉竿，千百壮非少。清风扫埃尘，日影金色照。

环墀发寒泉，霜剑初脱鞘。枕流不枕石，俯仰穷听眺。

上堂梵呗声，空寂总众妙。兹亦忘言徒，领理会其要。

翔禽竟来集，狐猿远相啸。不作问鵩翁，刻意湘累吊。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。